Oletame, et meil on 5 valda ja kõigi nende senine eelarve on 20 miljonit krooni, ühise liitunud valla eelarve oleks seega 100 miljonit krooni. Ühinenud valdade pindala, külade arv ja elanike arv jääb aga samaks. Raha hulk ühe küla, inimese või ruutkilomeetri kohta jääb samuti samaks.    Seega külade valgustamiseks ja  lumekoristuseks on ühinenud vallal täpselt sama palju raha kui igal väikesel vallal eraldi.    Eeldame, et suurema valla juhtimine on odavam kui väikevalla juhtimine ja sealt võiks jääda lisaraha muudeks tegevusteks. Paraku praktika ei näita, et suuremates omavalitsustes töötaks vähem inimesi ühe elaniku kohta ja palgaliste vallavalitsuse liikmete, ametnike ning teenistujate töötasu kokku oleks väiksem ühe elaniku kohta kui mõnes paarituhande elanikuga vallas.    Liitke kokku Tallinna  linnavalitsuse (või Tartu, Pärnu linnavalitsuse), selle ametite, büroode, linnaosavalitsuste ning nende allasutuste töötajate arv ja jagage elanike arvuga. Seejärel võtke kokku keskmise väikevalla vallavalitsuses ja mõnes allasutuses töötavate inimeste arv ning töötasud ja jagage elanike arvuga. Enne seda ei tasu rääkida väikeste valdade ebaefektiivsusest.